Diari Oficial de la Generalitat Valenciana


Sumari del DOGV 6873, del 01-10-2012 (2012/9045)

ACORD de 28 de setembre de 2012, del Consell, pel qual es ratifica l'acord de la Mesa General de Negociació I de personal funcionari, estatutari i laboral, sobre drets sindicals, representació, negociació i acció sindical.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6873

Data del DOGV
:   01-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9045


Data del document
:   28-09-2012

Organisme emissor
:   Conselleria d'Hisenda i Administració Pública

Tipus de document
:   Acord

Descriptors 

:   * sindicat de funcionaris
    * funcionari
    * empleat de serveis públics
    * concurs administratiu

ACORD de 28 de setembre de 2012, del Consell, pel qual es ratifica l'acord de la Mesa General de Negociació I de personal funcionari, estatutari i laboral, sobre drets sindicals, representació, negociació i acció sindical. [2012/9045]  
El Consell, en la reunió del dia 28 de setembre de 2012, va adoptar l'acord següent:  
El Reial Decret Llei 20/2012, de mesures per a garantir l'estabilitat pressupostària i de foment de la competitivitat, disposa, amb caràcter bàsic, en l'article 10, que a partir de l'entrada en vigor d'este deixaran de tindre validesa i produir efectes tots els pactes, acords i convenis col·lectius que en matèries relatives a temps retribuït per a realitzar funcions sindicals i de representació, nomenament de delegats sindicals, així com els relatius a dispenses totals d'assistència al treball i la resta de drets sindicals, excedisquen de la normativa legal aplicable.  
  
El reial decret llei mencionat possibilita l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenrotllar racionalment l'exercici de les seues funcions de representació i negociació o adequat desenrotllament dels altres drets sindicals.  
  
La Mesa General de Negociació I de personal funcionari, estatutari i laboral ha subscrit, amb data 27 de setembre de 2012, l'Acord sobre drets sindicals, representació, negociació i acció sindical.  
  
L'article 38.3 de la Llei 7/2007, de 12 d'abril, de l'Estatut Bàsic de l'Empleat Públic, establix com a requisit previ perquè el contingut d'este acord siga directament aplicable al personal inclòs en el seu àmbit d'aplicació, la seua ratificació pel Consell.  
Per tot això, a proposta del conseller d'Hisenda i Administració Pública el Consell,   
  
ACORDA  
  
Ratificar l'Acord de la Mesa General de Negociació I del personal funcionari, estatutari i laboral, sobre drets sindicals, representació i acció sindical, subscrit el dia 27 de setembre de 2012.  
  
Castelló de la Plana, 28 de setembre de 2012  
  
El vicepresident i secretari del Consell,  
JOSÉ CISCAR BOLUFER  
  
  
Acord de la Mesa General de Negociació I de personal funcionari, estatutari i laboral, sobre drets sindicals, representació, negociació i acció sindical   
  
Reunits a València, el 27 de setembre de 2012, en l'àmbit de la Mesa General de Negociació I de personal funcionari, estatutari i laboral i a l'empara del que establix l'article 33 i concordants de la Llei 7/2007, de 12 d'abril, de l'Estatut Bàsic de l'Empleat Públic (EBEP), i l'article 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, les representacions de l'Administració de la Generalitat i de les organitzacions sindicals,  
  
  
Manifesten  
El Conveni número 151 de l'Organització Internacional del Treball, ratificat per l'Estat espanyol i publicat en el BOE de 12 de desembre de 1984, establix que les administracions públiques hauran de concedir als representants de les organitzacions reconegudes d'empleats públics facilitats apropiades perquè exercisquen ràpidament i eficaçment les seues funcions durant les seues hores de treball o fora d'estes.  
  
Per la seua banda, la Llei 7/2007, de 12 d'abril, de l'Estatut Bàsic de l'Empleat Públic, reconeix el dret dels empleats públics a la negociació col·lectiva, representació i participació institucional per a la determinació de les seues condicions de treball.  
L'article 41.1.d de l'esmentat text legal, reconeix, com a garantia de la funció representativa dels delegats i delegades de personal i membres de la junta de personal un crèdit d'hores mensuals dins de la jornada de treball i retribuïdes com de treball efectiu d'acord amb l'escala determinada en eixe article. Així mateix, es preveu que les delegades i els delegats de personal i els membres de junta de personal de la mateixa candidatura que així ho manifesten podran procedir a l'acumulació dels crèdits horaris.  
D'un altre costat, en l'article 68 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, s'establix com a garantia de la representació unitària del personal laboral la de disposar d'un crèdit d'hores mensuals retribuïdes. I preveu que podrà pactar-se l'acumulació d'hores en un o més dels components de l'esmentada representació podent quedar rellevats del treball, sense perjuí de la seua remuneració.   
  
Així mateix, la Llei Orgànica 11/1985, de 2 d'agost, de Llibertat Sindical, en l'article 10, reconeix per als delegats i delegades sindicals, en el cas de no tindre la condició de representant electe, les mateixes garanties que la normativa vigent atribuïx als membres de junta de personal, de comité d'empresa i els delegats i delegades de personal.  
  
Des del seu naixement, la Generalitat ha propiciat diverses mesures per a facilitar que les organitzacions sindicals exercisquen estes funcions de la manera més efectiva possible.   
El 13 de juliol de 2012, es va aprovar el Reial Decret Llei 20/2012, de mesures per a garantir l'estabilitat pressupostària i de foment de la competitivitat, en el qual s'arreplega, amb caràcter bàsic, en l'article 10, que a partir de l'entrada en vigor d'este deixaran de tindre validesa i produir efectes tots els pactes, acords i convenis col·lectius que en matèries relatives a temps retribuït per a realitzar funcions sindicals i de representació, nomenament de delegats sindicals, així com els relatius a dispenses totals d'assistència al treball i la resta de drets sindicals, que excedisquen de la normativa legal anteriorment citada.  
  
No obstant això, es possibilita, en el citat reial decret llei, l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen realitzar racionalment l'exercici de les seues funcions de representació i negociació o adequat desenrotllament dels altres drets sindicals.  
Per tot el que s'ha exposat, i considerant la necessitat de conjugar l'eficaç prestació dels servicis en l'Administració amb l'exercici dels drets sindicals reconeguts per la normativa vigent, es fa necessària l'adequació de l'acció sindical en l'Administració General de la Generalitat Valenciana al que disposa el Reial Decret Llei 20/2012, així com regular determinades qüestions tècniques i organitzatives relatives a l'acció sindical.  
En conseqüència, fruit de la negociació duta a terme entre l'Administració i les organitzacions sindicals presents en la Mesa General de Negociació I, per a l'adequació a la normativa vigent dels textos dels esmentats acords sectorials, s'establixen els següents acords:  
  
  
Primer. Objecte  
El present acord té com a objecte l'adequació de l'acció sindical en l'Administració General de la Generalitat Valenciana al que disposa l'article 10 del Reial Decret Llei 20/2012, de 14 de juliol, de mesures per a garantir l'estabilitat pressupostària i de foment de la competitivitat, així com establir determinades qüestions tècniques i organitzatives relatives a l'acció sindical.   
  
Segon. Àmbit d'aplicació  
Este acord serà aplicable a la representació unitària i sindical del personal empleat públic dels sectors de funció pública, sanitat, docent no universitari i justícia que desenrotllen la seua funció representativa i de negociació per compte de les organitzacions sindicals firmants d'este acord i de les que posteriorment s'adherisquen, que hagen obtingut representació en les últimes eleccions sindicals realitzades.  
  
  
Tercer. Àmbit territorial  
L'acord és d'aplicació a tota la Comunitat Valenciana.  
  
Quart. Publicitat i vigència  
Este acord, una vegada ratificat pel Consell, serà publicat en el Diari Oficial de la Comunitat Valenciana i entrarà en vigor el dia 1 d'octubre de 2012, la seua vigència s'estendrà durant dos anys, i es prorrogarà tàcitament per períodes anuals llevat que qualsevol de les parts el denuncie amb una antelació mínima de dos mesos a la seua data d'expiració.  
En cas de pròrroga i després de la realització d'eleccions sindicals es procedirà a adaptar la distribució dels permisos establits segons s'establix en este acord.  
  
Quint. Crèdits horaris  
Els crèdits horaris dels representants del personal empleat públic s'ajustaran al que disposa respecte d'això la Llei 7/2007, de 12 d'abril, de l'Estatut Bàsic de l'Empleat Públic, en el Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors i en la Llei Orgànica 11/1985, de 2 d'agost, de Llibertat Sindical.  
  
Sext. Bossa d'hores  
Les bosses de crèdit horari es formaran amb els crèdits horaris del personal empleat públic de cada sector i tindran caràcter autonòmic, excepte en el sector docent no universitari que seran provincials i per unitat electoral.  
Per a la tramitació de les dispenses d'assistència al treball es detraurà de la bossa d'hores el nombre d'hores necessàries per a la concessió dels permisos sindicals d'acord amb la legislació vigent.   
  
Sèptim. Habilitació  
S'habilita a cada un dels sectors per a la negociació sobre la gestió de les respectives bosses de crèdit horari i als òrgans competents en matèria de personal en cada un dels sectors per a dictar les instruccions necessàries per a la seua efectivitat.  
  
Octau. Funcions de representació  
Exclusivament en l'àmbit de la Mesa General de Negociació, s'establirà, en el termini de tres mesos, l'acord en matèria de modificació en l'obligació o en el règim d'assistència al treball dels representants sindicals als efectes que puguen desenrotllar racionalment l'exercici de les seues funcions de representació i negociació o adequat desenrotllament dels altres drets sindicals.  
  
Nové. Clàusula de garantia  
Els drets i les obligacions continguts en este acord hauran de ser exercits de conformitat amb el principi de bona fe i amb la finalitat d'assegurar la garantia i promoció de l'activitat sindical d'acord amb els principis constitucionals i amb la legislació vigent.  
  
  
Deu. Denúncia  
Este acord haurà d'entendre's amb caràcter global, i pot ser denunciat per les parts que el subscriuen en cas d'incompliment de qualsevol dels seus punts.  
La denúncia del pacte es realitzarà en escrit motivat que n'indique la causa, del qual hauran de tindre coneixement totes les parts que el subscriuen.  
  
Onze. Clàusula derogatòria  
A partir de l'entrada en vigor d'este acord deixaran de tindre validesa i produir efectes tots els pactes i acords subscrits en els sectors afectats, en allò que s'oposen al contingut de l'article 10 del Reial Decret Llei 20/2012, sense perjuí del que disposa l'apartat octau d'este acord.  
  
  
  
Dotze. Comissió de seguiment  
Es crea una comissió de seguiment de l'acord integrada per l'Administració i les organitzacions sindicals presents en la Mesa General de Negociació I, de conformitat amb el que establix l'article 38.5 de l'Estatut Bàsic de l'Empleat Públic.   
  
València, 27 de setembre de 2012  
  
El president de la Mesa General de Negociació de Personal Funcionari, Estatutari i Laboral, conseller d'Hisenda i Administració Pública: José Manuel Vela Bargues.  
Per les organitzacions sindicals,  
Per UGT-PV: Luis Lozano Mercadal.  
Per CC.OO. PV: Arturo León López  
Per CSI·F: Daniel Matoses Climent   
Per FSES: Ana Pareja Langreo i Andrés Cánovas Martínez.